SL Uradni list Evropske unije C 144/32

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2011/C 144/11

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„NEW SEASON COMBER POTATOES“/„COMBER EARLIES“

ES št.: UK-PGI-0005-0810-11.06.2010

ZGO ( X ) ZOP ( )

1. Ime:

„New Season Comber Potatoes“/„Comber Earlies“

2. Država članica ali tretja država:

Združeno kraljestvo

3. Opis kmetijskega proizvoda ali živila:

3.1 Vrsta proizvoda:

Skupina 1.6: Sadje, zelenjava in žita, sveži ali predelani

3.2 Opis proizvoda, za katerega se uporablja ime iz 1. točke:

Ime „New Season Comber Potato/Comber Earlies“ se uporablja za novi krompir vrste Solanum tuberosum iz družine razhudnikov. Krompir „New Season Comber Potatoes/Comber Earlies“ je vzgojen iz sort osnovnega semena, vpisanih v nacionalne kataloge sort držav članic EU. Posajen, vzgojen in pobran mora biti na opredeljenem območju v okolici mesta Comber. Gomolji se v brazde sadijo vsako leto od začetka januarja. To je veliko bolj zgodaj kot v drugih delih Severne Irske, ker je na opredeljenem območju zaradi toplejšega podnebja in zemlje, iz katere voda brez težav odteka, nevarnost pozebe manjša kot na drugih območjih Severne Irske.

Rastline imajo temno zelene liste, krompirji pa so majhni (s premerom 30–70 mm) in okrogle ali ovalne oblike. Lupina je mehka, gladka, tanka in rahla, pri čemer je njena barva odvisna od sorte, meso krompirja pa je smetanove barve. Krompir ima sladek in oreškast okus po zemlji, kar mu daje značilen okus po „zgodnjem“ krompirju.

Krompirji se prodajajo posamezno po teži ali pakirani v embalažo po različnih težah.

3.3 Surovine (samo za predelane proizvode):

Ni relevantno.

3.4 Krma (samo za proizvode živalskega izvora):

Ni relevantno.

3.5 Posebni proizvodni postopki, ki jih je treba izvajati na opredeljenem geografskem območju:

Krompir „New Season Comber potatoes/Comber Earlies“ mora biti posajen, vzgojen in pobran na opredeljenem območju. Gomolje je treba v brazde saditi vsako leto od začetka januarja. Pobrati jih je treba med začetkom maja in koncem julija, preden popolnoma dozorijo.

3.6 Posebna pravila za rezanje, ribanje, pakiranje itn.:

Ni relevantno.

3.7 Posebna pravila za označevanje:

Vsak zaboj ali vreča krompirja je označena s fitosanitarno identifikacijsko številko, ki jo Ministrstvo za kmetijstvo in razvoj podeželja Severne Irske dodeli posamezni kmetiji. To pomeni, da je mogoče za vsako serijo ugotoviti, na kateri kmetiji je bila pridelana.

Tradicionalno je proizvod lokalno znan tudi kot „Comber Earlies“ in se lahko tako tudi označuje. Oznaka mora vključevati izraz „New Season Comber Potatoes“ ali „Comber Earlies“.

4. Kratka opredelitev geografskega območja:

Opredeljeno območje je območje, ki se je prvotno označevalo kot posest družin Hamilton in Montgomery ter katerega središče je mesto Comber in zajema okraj Ards južno vse do mesta Ardkeen na polotoku Ards ter mest Crossgar in Killyleagh na zahodni strani zaliva Strangford Lough, okraj North Down ter dele okrožij Castlereagh, Belfast in Down vzhodno od ceste (A7), ki prek mest Saintfield in Crossgar povezuje mesti Carryduff in Killyleagh.

5. Povezanost z geografskim območjem:

5.1 Posebnosti geografskega območja:

Sloves krompirja „New Season Comber Potatoes/Comber Earlies“ sta omogočila prst in podnebje na opredeljenem območju. Ključen element območja je zaliv Strangford Lough, ki je največji na Britanskem otočju. Osnovna materiala prsti okrog zaliva Lough sta triadni rdeči peščenjak in gramoz. To pomeni, da je prst lahka in voda iz nje brez težav odteka. Zato se prst hitreje posuši in segreje kot na drugih območjih Severne Irske.

Ker je opredeljeno območje zaščiteno s polotokom Ards na vzhodu in gorovjem Mourne na jugu ter ima jugovzhodno lego, je podnebje tam toplejše in bolj suho kot na drugih območjih Severne Irske. Večji del regije leži na nizki nadmorski višini, poleg tega pa so zaradi velikega vpliva zaliva Strangford Lough zime milejše kot drugje na Severnem Irskem. Prst je zato toplejša in bolj suha z veliko sonca skozi vse leto (približno 1 500 ur na leto), tako da se rastna sezona krompirja „New Season Comber Potatoes/Comber Earlies“ začne prej kot rastna sezona krompirja na drugih območjih Severne Irske. Povprečna rastna sezona na tem območju je daljša kot kjer koli drugje na Severnem Irskem in traja več kot 270 dni. Zaradi takšnega podnebja in topografije je na opredeljenem območju tudi manjša nevarnost pozebe.

5.2 Posebnosti proizvoda:

Krompir „New Season Comber Potatoes/Comber Earlies“ je cenjen zaradi značilnega videza in okusa. Sloves krompirja „New Season Comber Potatoes/Comber Earlies“ in povpraševanje po njem temeljita na dejstvu, da je to najbolj zgodnji krompir, ki je na voljo na Severnem Irskem, ter da ima edinstven okus in čvrstost.

Ima oreškast okus po zemlji ter ga je mogoče takoj prepoznati po mehki in tanki lupini, ki se pogosto lupi že ob nakupu. Zaradi mehke in rahle lupine ga je treba pobirati zelo počasi, da se čim manj poškoduje in da lupina ostane cela. Pridelovalec krompir pobere in proda isti dan.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Zaščitena geografska označba krompirja „New Season Comber Potatoes/Comber Earlies“ se prizna na podlagi zgodnjega pobiranja.

Krompir „New Season Comber Potatoes/Comber Earlies“ je po svoji kakovosti znan po vsej Severni Irski, zlasti v vzhodnih okrajih. Ta sloves je razširjen na podeželskih območjih znotraj opredeljenega območja in okoli njega ter v bližnjih mestih Belfast in Lisburn, kjer trgovci na drobno in gostinci v trgovinah in na jedilnih listih krompir „New Season Comber Potatoes/Comber Earlies“ ponujajo lokalnemu prebivalstvu in turistom.

Sloves krompirja „New Season Comber Potatoes/Comber Earlies“ in povpraševanje po njem temeljita na dejstvu, da je to najbolj zgodnji krompir, ki je na voljo, ter da ima edinstven okus in čvrstost. Zaradi podnebja na opredeljenem območju se prst posuši hitreje, zato je v zimskih mesecih nevarnost pozebe manjša. Rastna sezona se tako lahko začne prej kot na drugih območjih Severne Irske. Prst je bolj suha in lahka kot na drugih območjih Severne Irske. To pomeni, da se zaradi podnebnih in topografskih pogojev opredeljenega območja gomolji lahko sadijo in pobirajo bolj zgodaj kot kjer koli drugje na Severnem Irskem. Ker se lahko krompir „New Season Combers/Comber Earlies“ pobira v tako zgodnjem obdobju zorenja, se njegove organoleptične lastnosti po kakovosti zelo razlikujejo od organoleptičnih lastnosti zrelih gomoljev. Zaradi značilnega oreškastega okusa po zemlji ter mehke in gladke lupine ima krompir „New Season Comber Potatoes/Comber Earlies“ na Severnem Irskem in drugje edinstven sloves.

Zgodnje sajenje in zgodnje pobiranje, ki ju omogoča mikroklima območja Comber, prispevata k edinstvenemu okusu in strukturi krompirja „New Season Comber Potatoes/Comber Earlies“. Pri toplih temperaturah rastline in gomolji hitro rastejo.

Ker je krompir „New Season Comber Potatoes/Comber Earlies“ najbolj zgodnji krompir na Severnem Irskem, je običaj, da lokalni trgovci na drobno v medijih poročajo, ko dobijo prvi pridelek krompirja „New Season Comber Potatoes/Comber Earlies“. Poleg tega so potrošniki takoj, ko je ta krompir na voljo, pripravljeni plačati veliko višjo ceno kot za druge sorte krompirja.

Zgodovina opredeljenega območja je tesno povezana s pridelovanjem krompirja ter prepletena z življenjem dveh družin ulsterskih Škotov, in sicer družin Hamilton in Montgomery. Prva leta njihove naselitve so opisana v delu „The Montgomery Manuscripts“ (Montgomeryjev rokopis), ki ga je napisal William Montgomery, vnuk sira Hugha Montgomeryja. V tem delu naj bi bil prvič v literaturi omenjen krompir na Irskem, in sicer gre za leto 1606:

„Milostljiva gospa je imela kmetije tudi v Greyabbeyju in Coinerju [Comberju] ter Newtownu, da se je preskrbelo nove prišleke in njene domače; brez težav je našla može, ki so orali in skrbeli za hlev, … za to pa jim je vsako leto dala travo, semena, hišo in vrt, kjer so lahko živeli, ter nekaj zemlje za lan in krompir“.

Prav na območju posesti družin Hamilton in Montgomery, vključno z mesti Comber, Greyabbey in Newtownards, se še danes prideluje krompir „New Season Comber Potatoes“. Zgodovinska povezava s prvotno plantažo je jasna in še danes veliko potomcev družine Hamilton prideluje krompir „Comber“.

Območje mesta Comber je že več stoletij tesno povezano s pridelavo krompirja. Prva omemba krompirja na Irskem v literaturi (leta 1606) se nanaša na uporabo zemljišč na območju mesta Comber za pridelavo krompirja. To mesto se še naprej oglašuje kot „dom“ krompirja na Severnem Irskem. Občinski svet mesto po vsej Severni Irski z dogodki in festivali, kot je „Spud (Potato) Fest“, promovira kot „dom“ krompirja. Restavracije in hoteli po vsej Severni Irski krompir „New Season Comber Potatoes/Comber Earlies“ ponujajo na jedilnih listih kot specialiteto, ki se lahko postreže na več načinov, pri čemer je najbolj priljubljena različica kuhan krompir z maslom.

Sklic na objavo specifikacije:

(člen 5(7) Uredbe (ES) št. 510/2006)

http://www.defra.gov.uk/foodfarm/food/industry/regional/foodname/products/documents/new-season-comber-potatoes.pdf

(1) UL L 93, 31.3.2006, str. 12.